Pe vremea când ocupa funcția de ministru pentru Dialog Social, Liviu Pop a plătit din bani europeni aproape 250 de mii de euro pentru o așa-zisă „strategie națională pentru dialog social". Documentul are 40 de pagini, este plin de truisme și, de atunci până acum, niciun decident politic nu l-a luat în seamă. Licitația a fost câștigată în 2015 de o firmă, SC European Funds Invest SRL, împreună cu Blocul Național Sindical. Am stat de vorbă și cu administratorul acestei companii, Elena Georgiana Stoica, care nu a știut însă să-mi spună exact ce rol a avut firma sa în această strategie.

Cu toate acestea, tot European Funds Invest SRL a câștigat o altă licitație, în cadrul aceluiași proiect, în valoare de 221 mii de euro. Banii au fost plătiți pentru a crea un site pe care să se regăsească informațiile proiectului „România suntem noi". Site-ul este, de fapt, cel care găzduiește activitatea Ministerului Consultării Publice și Dialogului Social, iar fostul ministru tehnocrat Violeta Alexandru (care i-a luat locul lui Liviu Pop) susține că a fost creat de echipa sa, într-o noapte, gratis, nu din bani europeni. Mai mult, evaluatorii IT, contactați de VICE, consideră că suma de 221 mii de euro pentru site-ul respectiv este „o țeapă sinistră finanțată de contribuabili". Dar lucrurile nu s-au oprit aici: la scurt timp, aceeași firmă a câștigat o a treia licitație, în valoare de 93 de mii de lei (peste 20 mii de euro) pentru a face managementul proiectului.

Citește, mai jos, toată povestea pe larg, precum și explicațiile lui Liviu Pop, care în prezent ocupă portofoliul Educației în cabinetul Tudose, despre această afacere mai mult decât dubioasă cu banii publici.

Un proiect care pe hârtie sună bine

În anul 2014, Ministerul Muncii, Familie și Protecției Sociale lansa un proiect UE, „România suntem noi", în valoare eligibilă de 9 163 407 lei, sub semnătura ministrului de atunci Aurelia Cristea. Scopul acestuia era de a lansa seminarii pe tema încurajării dialogului social, în ideea creării unei piețe a muncii mai incluzive. Proiectul respectiv a durat un an și viza realizarea a 112 seminarii informative, plus 10 schimburi de bune practici realizate în state membre UE.

Iată cum se lăuda ministerul, pe propriul site, cu rezultatele acestui proiect:

- o strategie pentru dialog social

- o strategie pentru diseminare

- un portal informațional al dialogului social adaptat nevoilor de informare ale partenerilor sociali și civici

- o campanie de informare on-line implementată la nivel internațional

- evenimente de promovare a proiectului (de lansare și de încheiere)

- realizarea unei rețele parteneriale naționale și transnaționale

Dacă pe hârtie proiectul sună decent, după ce am făcut o analiză a contractelor, pentru a vedea cum anume s-au cheltuit banii în cadrul proiectului „România suntem noi!'', lucrurile nu mai arată atât de bine.

După cum spuneam, proiectul a fost început de ministrul Aurelia Cristea care s-a ocupat și de evaluarea/estimarea tuturor cheltuielilor. Banii au fost plătiți însă sub semnătura următorului ministru delegat pentru dialog social, Liviu Pop, care actualmente ocupă portofoliul Educației.

Nici măcar administratorul firmei nu poate să-mi spună exact pentru ce a încasat o sumă atât de mare

În primul rând, am încercat să aflu de ce a costat atât de mult o strategie națională pentru dialog social care, în esență, nu spune mare lucru. Dacă nu mă crezi, poți să o citești aici. Suma plătită a fost de 1 103 600 lei (241 665 euro), iar contractul pentru realizarea ei a fost câștigat de către SC. European Funds Invest SRL în calitate de lider și Blocul Național Sindical.

La obiective asumate sunt următoarele puncte:

- Realizarea Strategie Națională pentru Dialog Social – program comun pentru promovarea ocupării;

- Cercetare cantitativă și calitativă referitoare la situația Dialogului Social în România

- Analiza rolului pe care actorii interesați ai dialogului social și ai pieții muncii îl au în implementarea politicilor de ocupare

- Realizare fluxuri de monitorizare, raportare, administrare a dialogului social național și european

- Realizare plan de măsuri concrete

- Consultare membrii rețelei parteneriale din cadrul proiectului și a altor actori interesați

Dintre toate aceste obiective, numai strategia există pe site, iar administratorul firmei, Elena Stoica, cea care semnează contractul respectiv, nu a știut să-mi răspundă la întrebări elementare.

VICE: Firma dvs are expertiză în analiza pe piața muncii?

Elena Stoica: Avem experți.

Câți experți aveți?

Nu știu să vă spun pe loc, o să mă interesez.

Cu ce anume a contribuit firma la strategie?

Nu știu să vă spun pe loc o să mă interesez și revin cu un telefon.

Ce dificultăți există în a scrie o strategie, încât să se ajungă la acest preț uriaș?

Au fost analize pe toată țara.

O cunoașteți pe Iulia Baz ( n. red.- investigată pentru fapte de corupție, fondatoarea firmei)

Asta vreți să scrieți, un articol despre Baz?

Voi scrie un articol despre cum s-au cheltuit banii în proiectul „România suntem noi!''

Nu știu exact, revin cu un telefon.

Firma dvs a obținut multe contracte cu statul?

Stoica: Da, a obținut multe și va mai obține.

L-am sunat și pe președintele Blocului Național Sindical, Costin Dumitru, să-mi dea lămuriri despre strategie, dar mi-a răspuns printr-un sms că este în concediu și mi-a transmis doar atât:

„Au făcut managementul de proiect și au participat de asemenea la partea de cercetare și elaborare strategie", mi-a scris Dumitru.

Cum explică ministrul Liviu Pop banii dați pe această strategie

Ministrul Educației, Liviu Pop, cel care a semnat contractul, mi-a spus că el nu știe să evalueze o strategie, dacă ea costă 2 lei sau 200 000 euro.

„Au stabilit alții prețurile. Nu mă pricep eu la așa ceva, eu doar am semnat, era un proiect început de Aurelia Cristea. Licitația s-a făcut prin SEAP, nu eu am stabilit dacă strategia costă 2 lei sau 200 000 euro", mi-a declarat Liviu Pop.

Interesant este că, tot de la aceeași firmă (SC. European Funds Invest SRL), Ministerul Muncii a cumpărat și servicii de consultanță în domeniul managementului, în valoare de 93.000 lei. Și de data asta, semnătura pe contract aparține tot lui Liviu Pop.

Dar absurditatea contractelor atinge o culme în ceea ce privește cumpărarea serviciilor IT din acest proiect. Pe 27.10.2015, Liviu Pop a semnat un contract în valoare de 998.944 lei, pentru următoarele servicii:

- un instrument de comunicare de tip platformă va fi realizat și integrat în activitatea de bază a promotorului;

- o medotologie de organizare și funcționare a platformei realizate

- un set de fluxuri de comunicare, raportare, monitorizare și administrare ce vor fi incluse în cadrul platformei realizate

- un set de materiale de conținut ce vor fi postate în cadrul platformei realizate

- servicii de instruire personal

Rugat să-mi spună care este platforma realizată de către această firmă, în cadrul proiectului UE, Liviu Pop mi-a spus că este vorba despre site-ul www.dialogsocial.gov.ro, care este pagina oficială a Ministerului Consultării Publice și Dialogului Social.

Fotografie via contul de Facebook al Violetei Alexandru

Numai că pagina respectivă seamănă uimitor de mult cu cea a fostului minister coordonat de Violeta Alexandru. Iată ce mi-a declarat fostul ministru tehnocrat al Dialogului Social.

**„**Site-ul respectiv a fost creat de echipa mea, noaptea, fără niciun ban de la stat. Tot conținutul site-ului nostru este acolo, design-ul identic. Au schimbat o literă în titlu: noi aveam „civic", iar ei au „social". Site-ul meu se numea dialogcivic, din 2017 Petrea i-a schimbat denumirea site-ului făcut de noi în dialog social. Poate că prin 2015 rezervase și Pop domeniul dialogsocial, nu știu. Toate comunicatele de presă, toate secțiunile gândite de noi sunt acolo. Este toată munca noastră. Nu știam nimic despre acest proiect UE."

Angelica Săbiescu, managerul proiectului din cadrul Ministerului Muncii, o contrazice pe Violeta Alexandru. Săbiescu mi-a declarat că site-ul respectiv ar fi fost făcut pe bani UE și ar fi o combinație între conținutul vechiului site, realizat de echipa Violetei Alexandru, cu cel al actualului ministru. Ceva nu se leagă totuși în explicațiile Angelicăi Săbiescu. Și anume faptul că proiectul respectiv a durat un singur an, 2015, iar activitatea ministerelor ulterioare nu aveau nicio legătură cu tema proiectului.

„O țeapă sinistră finanțată de contribuabili"

Am cerut părerea și unor specialiști IT referitoare la suma plătită pentru site-ul respectiv.

„Fără să văd caietul de sarcini, nu îmi pot da seama pe ce s-au cerut acești bani. Analizând însă site-ul rezultat pot spune cu încredere pe ce s-au dat: o țeapă sinistră finanțată de către contribuabili. Dacă site-ul http://dialogsocial.gov.ro a costat aproximativ 200 000 de EUR pe hârtie, costul lui real pe piața liberă ar fi în zona a câtorva mii. De ce?

1) Site-ul este o instalație de Wordpress, cea mai populară platformă de blogging din lume. Costul ei este de 0 EURO fiind 100% gratis și poate fi instalată de persoane cu cunoștințe minime în IT.

2) Site-ul folosește pluginuri gratis sau cu un cost mic (am găsit în sursă referințe la unul de 39$ pentru site-uri premade cum ar fi acesta și încă unul care costă 23$ .

3) Datorită acestor softuri generice pre-făcute costul de dezvoltare este unul minimal, un programator de nivel intermediar putând să îl realizeze în câteva zile (mult mai consumatoare de timp a fost activitatea de introducere de date).

Ce să mai zic... În loc de o soluție eficientă pentru promovarea transparenței și construcția unei punți între cetățean și guvern avem o soluție generică în care un birocrat tot adaugă pdf-uri", a evaluat site-ul Mircea Șerdin, software developer și activist.

Fotografie via contul de Facebook al Aureliei Cristea

I-am cerut un punct de vedere și fostului ministru pentru Dialog Social, Aurelia Cristea, cea care a început proiectul.

„Eu m-am ocupat de conceptul proiectului, dar nu l-am mai implementat eu. Știu ce s-a dorit de la acest proiect, nu și rezultatele. Estimarea costurilor s-a făcut cu o echipă de experți din minister, iar platforma informatică ar fi trebuit să însemne o interconectare a tuturor prefecturilor din țară, astfel încât ședințele din toată țara să se țină prin videoconferințe. Am vrut să cream o memorie instituțională, un status al problemelor. Platforma presupunea și un modul dedicate societății civile. Strategia s-a dorit a fi un instrument care să le asigure partenerilor sociali un mod de lucru, transparență și o evaluare a problemelor. Asta presupunea colaborări inclusiv cu universitățile și să se organizeze deplasări în toate țările cu tradiție în ceea ce privește dialogul social", mi-a declarat fostul ministru, Aurelia Cristea.

Fondatoarea companiei care încasat banii este investigată pentru fapte de corupție

Firma SC European Funds Invest SRL este un client fidel al statului, ea obținând și licitația pentru achiziția serviciilor de programe de software de aplicație pentru numărarea și centralizarea votării la alegerile parlamentare din decembrie 2016, în valoare de 700 000 euro.

Fondatoarea societății este Ioana Baz, un personaj controversat, care a deținut, începând cu anul 2014, funcţii de director atât în cadrul Ministerului Economiei, Comerțului și Mediului de Afaceri, cât și în cadrul Ministerului Fondurilor Europene.

Agenţia Naţională de Integritate (ANI) a sesizat DNA în legătură cu posibile fapte asimilate celor de corupţie şi conflict de interese în ceea ce o priveşte pe Iulia Ioana Baz, director în cadrul Direcţiei de Management Financiar în cadrul Ministerului Fondurilor Europene.

Potrivit sursei citate „ulterior numirii acesteia în funcţia publicã, Ministerul pentru Societatea Informaţională, în calitate de Organism Intermediar, în numele şi pentru Ministerul Fondurilor Europene pentru Programul Operaţional Sectorial „Creşterea Competitivitãţii Economice", a încheiat un contract de finanţare cu S.C. European Funds Invest SRL, societate la care Baz Iulia Ioana a deţinut funcţia de administrator si pentru care a întocmit o serie de documente care au stat la baza încheierii contractului".